Quoniam præteritarum rerum memoria facile labitur et transit, ego, Henricus Trecensis comes, palatinus, ad præsentium et futurorum notitiam volo pervenire quod cum reditus meos, quos in villa Chableiæ, pro custodia, ab ecclesia Beati-Martini Turonensis habeo, Anserico de Monteregali, nobili viro, contulissem, Mauricius, tunc præpositus Chableiæ, et magister Asalon et Robertus de Vernevellis, ex parte capituli Beati-Martini Turonensis, meam præsentiam adierunt. Audierant enim quod quidquid habebam apud Chableiam, prædicto contuleram Anserico; et ut factum meum revocarem vehementer institerunt. Ego autem respondi eis quod custodiam prædictæ villæ et procurationem semel in anno mihi persolvendam, et hominum fidelitatem Anserico de Monteregali non contuli; nec alicui conferam, cum eandem custodiam extra manum meam ponere non possim, nec debeam. Et ut hoc ratum permaneat et firmum, per præsentem paginam sigilli mei impressione munitam, omnium memoriæ commendare curavi. Hujus rei testes sunt Theobaldus, comes Blesensis; Willelmus, comes Nivernensis; Odo, constabularius; Willelmus de Domino-Petro; Aserinus de Sagnello; ex parte ecclesiæ Willelmus, Senonensis archidiaconus; Landricus de Treci; Mauricius, præpositus de Chableia; Asalon, canonicus Sancti-Martini; Johannes, maior de Chableia; Raenbaudus, Milo, servientes Sancti-Martini de Chableia. Actum est hoc, anno dominicæ Incarnationis Mº Cº LIº; Eugenio papa; Ludovico, Francorum rege.